Behuisingstekort veroordeel ná seuns in brand sterfArgieffoto Die vyf seuns wat Vrydagnag in ŉ brand in Philippi in Kaapstad gesterf het, was tussen een en 14 jaar oud. ŉ Polisiewoordvoerder het bevestig die oorledenes was ŉ eenjarige tweeling en nog drie seuns van onderskeidelik 12, 13 en 14 jaar oud. Die oorsaak van die brand in die Masiya- informele nedersetting is nog nie bekend nie. Die Suid-Afrikaanse burgerlike organisasie Sanco het in reaksie op die nuus ŉ beroep op owerhede gedoen om sy program vir die voorsiening van behuising en die uitroeiing van plakkershutte te versnel. “Ons betreur die hartverskeurende verlies wat hierdie families moet deurgaan. Hul pyn is te diep vir ons om te verstaan of te aanvaar,” het Jabu Mahlangu, Sanco se woordvoerder, gesê. “Niemand verdien om só ŉ grusame en pynlike dood te sterf nie. Die gebrek aan behuisingsprojekte wat ŉ volhoubare lewensbestaan en -gehalte aan ons mense sal voorsien, is ŉ onverskoonbare skending van menseregte.” Mahlangu het ŉ beroep op die Stad Kaapstad gedoen om die inwoners wat deur die brand geraak is by te staan. Maroela Media het vroeër berig afgesien van die vyf seuns wat gesterf het, is nog 30 inwoners van die nedersetting deur die brand dakloos gelaat. Pres. Cyril Ramaphosa het ook Saterdag die voorval betreur en gesê die tragedie plaas weer eens die kollig op die gevare wat talle Suid-Afrikaners, veral gedurende die wintermaande, in die gesig staar.